Document ID: 32010D0478

ROZHODNUTIE RADY
z 26. júla 2010
o uzavretí dohody medzi Európskym spoločenstvom a Švajčiarskou konfederáciou v audiovizuálnom sektore, ktorou sa stanovujú podmienky účasti Švajčiarskej konfederácie na programe Spoločenstva MEDIA 2007, ako aj záverečného aktu
(2010/478/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 166 ods. 4 a článok 173 ods. 3 v spojení s prvou vetou článku 218 ods. 6 písm. a),
so zreteľom na návrh Európskej komisie,
so zreteľom na súhlas Európskeho parlamentu,
keďže:
(1)
Komisia v mene Európskeho spoločenstva dojednala so Švajčiarskou konfederáciou dohodu v audiovizuálnom sektore, ktorou sa ustanovujú podmienky účasti Švajčiarskej konfederácie na programe Spoločenstva MEDIA 2007 („dohoda“), ako aj záverečný akt.
(2)
Dohoda a záverečný akt boli v mene Spoločenstva podpísané 11. októbra 2007 s výhradou ich uzatvorenia v neskoršom termíne a predbežne sa vykonávajú od 1. septembra 2007 v súlade s rozhodnutím Rady 2007/745/ES (1).
(3)
V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom.
(4)
Dohoda by sa mala schváliť,
PRIJALA TOTO ROZHODNUTIE:
Článok 1
Týmto sa v mene Únie schvaľuje Dohoda medzi Európskym spoločenstvom a Švajčiarskou konfederáciou v audiovizuálnom sektore, ktorou sa ustanovujú podmienky účasti Švajčiarskej konfederácie na programe Spoločenstva MEDIA 2007 (2) („dohoda“).
Článok 2
Predseda Rady v mene Únie vydá oznámenie podľa článku 13 dohody (3) a vykoná toto oznámenie:
„V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo, stala sa jeho právnym nástupcom a od tohto dátumu vykonáva všetky práva a preberá všetky povinnosti Európskeho spoločenstva. Odkazy na Európske spoločenstvo alebo Spoločenstvo v texte dohody preto v prípade potreby znejú ako odkazy na Európsku úniu.“
Článok 3
Komisia zastupuje Úniu v spoločnom výbore zriadenom článkom 8 dohody.
Článok 4
Táto dohoda súvisí so siedmimi dohodami, ktoré boli podpísané so Švajčiarskom 21. júna 1999 a uzavreté rozhodnutím Rady a Komisie 2002/309/ES, Euratom (4).
V prípade vypovedania dohôd uvedených v prvom odseku sa táto dohoda v súlade s jej článkom 12 neobnovuje ani opätovne neprerokúva.
Článok 5
Toto rozhodnutie nadobúda účinnosť dňom jeho prijatia.
Článok 6
Toto rozhodnutie sa uverejní v Úradnom vestníku Európskej Únie.
V Bruseli 26. júla 2010

Labels: 12
0
18
15